b'\n_START_ARTICLE_\nSatal\xc3\xa2c-Hagi, Bolgrad\n_START_SECTION_\nIstoric\n_START_PARAGRAPH_\nPrin Tratatul de pace de la Bucure\xc8\x99ti, semnat pe 16/28 mai 1812, \xc3\xaentre Imperiul Rus \xc8\x99i Imperiul Otoman, la \xc3\xaencheierea r\xc4\x83zboiului ruso-turc din 1806 \xe2\x80\x93 1812, Rusia a ocupat teritoriul de est al Moldovei dintre Prut \xc8\x99i Nistru, pe care l-a al\xc4\x83turat \xc8\x9ainutului Hotin \xc8\x99i Basarabiei/Bugeacului luate de la turci, denumind ansamblul Basarabia (\xc3\xaen 1813) \xc8\x99i transform\xc3\xa2ndu-l \xc3\xaentr-o gubernie \xc3\xaemp\xc4\x83r\xc8\x9bit\xc4\x83 \xc3\xaen zece \xc8\x9binuturi (Hotin, Soroca, B\xc4\x83l\xc8\x9bi, Orhei, L\xc4\x83pu\xc8\x99na, Tighina, Cahul, Bolgrad, Chilia \xc8\x99i Cetatea Alb\xc4\x83, capitala guberniei fiind stabilit\xc4\x83 la Chi\xc8\x99in\xc4\x83u)._NEWLINE_Dup\xc4\x83 r\xc4\x83zboiul ruso-turc, \xc3\xaencep\xc3\xa2nd din anul 1812 s-au stabilit \xc3\xaen sudul Basarabiei familii de imigran\xc8\x9bi g\xc4\x83g\xc4\x83uzi din sudul Dun\xc4\x83rii, ace\xc8\x99tia primind terenuri de la ocupan\xc8\x9bii ru\xc8\x99i ai Basarabiei. \xc3\x8en anul 1823, coloni\xc8\x99tii bulgari au fondat satul Satal\xc3\xa2c Hagi pe locul unei tabere a t\xc4\x83tarilor cu aceea\xc8\x99i denumire._NEWLINE_La \xc3\xaenceputul secolului al XIX-lea, conform recens\xc4\x83m\xc3\xa2ntului efectuat de c\xc4\x83tre autorit\xc4\x83\xc8\x9bile \xc8\x9bariste \xc3\xaen anul 1817, satul Satal\xc3\xa2c-Hagi f\xc4\x83cea parte din Ocolul Izmailului a \xc8\x9ainutului Ismail ._NEWLINE_\xc3\x8en urma Tratatului de la Paris din 1856, care \xc3\xaencheia R\xc4\x83zboiul Crimeii (1853-1856), Rusia a retrocedat Moldovei o f\xc3\xa2\xc8\x99ie de p\xc4\x83m\xc3\xa2nt din sud-vestul Basarabiei (cunoscut\xc4\x83 sub denumirea de Cahul, Bolgrad \xc8\x99i Ismail). Satul Satal\xc3\xa2c-Hagi s-a aflat pe teritoriul r\xc4\x83mas Rusiei._NEWLINE_\xc3\x8en vara anului 1871, autorit\xc4\x83\xc8\x9bile \xc8\x9bariste au desfiin\xc8\x9bat privilegiile coloni\xc8\x99tilor bulgari \xc8\x99i g\xc4\x83g\xc4\x83uzi din Basarabia, ceea ce a schimbat structura administrativ\xc4\x83 a coloniilor. \xc3\x8en ianuarie 1918, activi\xc8\x99tii bol\xc8\x99evici au preluat conducerea \xc3\xaen sat. Interven\xc8\x9bia armatei rom\xc3\xa2ne \xc3\xaen Basarabia, la solicitarea Sfatului \xc8\x9a\xc4\x83rii, a dus la reprimarea revoltei bol\xc8\x99evice \xc8\x99i la pacificarea localit\xc4\x83\xc8\x9bii._NEWLINE_Dup\xc4\x83 Unirea Basarabiei cu Rom\xc3\xa2nia la 27 martie 1918, satul Satal\xc3\xa2c-Hagi a f\xc4\x83cut parte din componen\xc8\x9ba Rom\xc3\xa2niei, \xc3\xaen Plasa Ta\xc8\x99l\xc3\xa2c (apoi \xc3\xaen Plasa Iv\xc4\x83ne\xc8\x99tii noi) a jude\xc8\x9bului Cetatea Alb\xc4\x83. Pe atunci, majoritatea popula\xc8\x9biei era format\xc4\x83 din g\xc4\x83g\xc4\x83uzi, exist\xc3\xa2nd \xc8\x99i o comunitate mic\xc4\x83 de ru\xc8\x99i. La recens\xc4\x83m\xc3\xa2ntul din 1930, s-a constatat c\xc4\x83 din cei 3.213 locuitori din sat, 3.127 erau g\xc4\x83g\xc4\x83uzi (97.32%), 28 ru\xc8\x99i (0.87%), 20 rom\xc3\xa2ni (0.62%) \xc8\x99i 8 bulgari (0.25%)._NEWLINE_\xc3\x8en timpul administra\xc8\x9biei rom\xc3\xa2ne\xc8\x99ti, a func\xc8\x9bionat \xc3\xaen sat un spital de stat . Conform datelor oficiale, erau \xc3\xaen sat 136 de familii f\xc4\x83r\xc4\x83 p\xc4\x83m\xc3\xa2nt._NEWLINE_Ca urmare a Pactului Ribbentrop-Molotov (1939), Basarabia, Bucovina de Nord \xc8\x99i \xc8\x9ainutul Her\xc8\x9ba au fost anexate de c\xc4\x83tre URSS la 28 iunie 1940. Dup\xc4\x83 ce Basarabia a fost ocupat\xc4\x83 de sovietici, Stalin a dezmembrat-o \xc3\xaen trei p\xc4\x83r\xc8\x9bi. Astfel, la 2 august 1940, a fost \xc3\xaenfiin\xc8\x9bat\xc4\x83 RSS Moldoveneasc\xc4\x83, iar p\xc4\x83r\xc8\x9bile de sud (jude\xc8\x9bele rom\xc3\xa2ne\xc8\x99ti Cetatea Alb\xc4\x83 \xc8\x99i Ismail) \xc8\x99i de nord (jude\xc8\x9bul Hotin) ale Basarabiei, precum \xc8\x99i nordul Bucovinei \xc8\x99i \xc8\x9ainutul Her\xc8\x9ba au fost alipite RSS Ucrainene. La 7 august 1940, a fost creat\xc4\x83 regiunea Ismail, format\xc4\x83 din teritoriile aflate \xc3\xaen sudul Basarabiei \xc8\x99i care au fost alipite RSS Ucrainene ._NEWLINE_\xc3\x8en perioada 1941-1944, toate teritoriile anexate anterior de URSS au reintrat \xc3\xaen componen\xc8\x9ba Rom\xc3\xa2niei. Apoi, cele trei teritorii au fost reocupate de c\xc4\x83tre URSS \xc3\xaen anul 1944 \xc8\x99i integrate \xc3\xaen componen\xc8\x9ba RSS Ucrainene, conform organiz\xc4\x83rii teritoriale f\xc4\x83cute de Stalin dup\xc4\x83 anexarea din 1940, c\xc3\xa2nd Basarabia a fost rupt\xc4\x83 \xc3\xaen trei p\xc4\x83r\xc8\x9bi._NEWLINE_\xc3\x8en septembrie 1946 a fost \xc3\xaenfiin\xc8\x9bat colhozul din sat. \xc3\x8en anul 1947, autorit\xc4\x83\xc8\x9bile sovietice au schimbat denumirea oficial\xc4\x83 a satului din cea de Satal\xc3\xa2c-Hagi \xc3\xaen cea de Alexandrovka. \xc3\x8en anul 1954, Regiunea Ismail a fost desfiin\xc8\x9bat\xc4\x83, iar localit\xc4\x83\xc8\x9bile componente au fost incluse \xc3\xaen Regiunea Odesa._NEWLINE_\xc3\x8encep\xc3\xa2nd din anul 1991, satul Satal\xc3\xa2c-Hagi face parte din raionul Bolgrad al regiunii Odesa din cadrul Ucrainei independente. \xc3\x8en prezent, satul are 2.457 locuitori, preponderent g\xc4\x83g\xc4\x83uzi.\n_START_SECTION_\nEconomie\n_START_PARAGRAPH_\nLocuitorii satului Satal\xc3\xa2c-Hagi se ocup\xc4\x83 \xc3\xaen principal cu agricultura. Se cultiv\xc4\x83 \xc3\xaen special cereale \xc8\x99i vi\xc8\x9b\xc4\x83 de vie. De asemenea, aici exist\xc4\x83 \xc8\x99i o ferm\xc4\x83 zootehnic\xc4\x83.'